4
Ka pegtintal ki Hisus
(Mar. 1:12-13; Luk. 4:1-13)
1 + Nataman, in-uyan e te Panisingan te Manama si Hisus diye te mammara ne inged ne kene egkeugpaan eyew egtintalen ni Meibulan. 2 Ne dutu, migpuasa sikandin seled te hep-at ne pulu (40) ne aldew wey marusilem, ne nataman, miggutasan e sikandin. 3 Ne miggendiye te kandin si Meibulan ne migkahi, “Ke Anak ke ma te Manama, pabaluya nu ne paan seini se me batu.”
4 + Piru migtabak si Hisus, “Nasulat e diye te Kasulatan ne miggenendue, ‘Kene egkeuyag ka etew te keenen de, ke kene, te tagse lalag ne iglalag te Manama.’ ”
5 Nataman, in-uyan e te ahalen te me busew si Hisus diye te Hirusalim, ka Matulus ne Siyudad, wey diye itahu sikandin te kinaribabawan te timplu, 6 + wey migkahiyan sikandin, “Ke Anak ke ma te Manama, tinugpu ka seeye te diralem. Su nasulat e diye te Kasulatan,
‘Egsuhu ka Manama te me panalihan din te pegbantey keykew,
wey egtapayeen ka nikandan,
eyew kene egpakabaras te batu ka paa nu.’ ”
7 + Piru migkahiyan sikandin ni Hisus, “Nasulat e degma diye te Kasulatan ne miggenendue, ‘Kene nu tintala ka Magbebaye ne Manama nu.’ ”
8 Nataman, in-uyan e man-e te ahalen te me busew si Hisus diye te titikangi ne bubungan, wey impapitew kandin ka katelesan te langun ne inged kayi te ampew te tane. 9 Ne migkahiyan sikandin ni Meibulan, “Igbehey ku seini se langun diye te keykew ke egpanimbuel ka wey egsimba keddi.”
10 + Ne migkahiyan ni Hisus sikandin, “Awe ka Meibulan! Su nasulat e diye te Kasulatan, ‘Simbaa niyu ka Magbebaye ne Manama niyu wey sikandin de pamakaya niyu!’ ”
11 Nataman, mig-engkeran e sikandin te ahalen te me busew, ne dutu, nangingume e ka me panalihan te Manama eyew egtanggu kandin.
Ka pegbunsud ni Hisus te himu rin
(Mar. 1:14-15; Luk. 4:14-15)
12 + Ne nakarineg si Hisus te narakep e si Huwan ne Talagbewutismu, sikan naa ka miglibed e sikandin diye te Galiliya. 13 + Ne ware sikandin naluhey diye te Nasarit, wey miggalin e mig-ugpe diye te Kapirnaum ne marani te lanew ne sakup te Sabulun wey Naptali. 14 Neyitabu sika eyew egkatuman ka ingkahi ni prupita Isayas:
15 + “Ka inged te Sabulun wey ka inged te Naptali,
bayaanan peendiye te dahat, ne deyipag te weyig ne Hurdan,
ne sakup te Galiliya ne egngaranan te inged te kene ne me Hudiyu.
16 Minsan nangugpe due te marusilem ka me etew te sika ne me inged,
piru egpakakita red sikandan te dakel ne kalayag.
Ne ka nangugpe due te marusilem ne egkaaldek ne egkengammatey,
egkalayahan ded.”+
17 + Puun te seeye ne timpu, migbunsud e migwali si Hisus ne migkahi, “Inniyuhi niyu ka me sale niyu, su mahaan e ka Peghari te Manama.”
Ka peg-umew ni Hisus te an-anayan ne me hibateen din
(Mar. 1:16-20; Luk. 5:1-11)
18 Taheed te miggiphipanew si Hisus diye te ilis te Lanew te Galiliya, nakakita sikandin te talaari ne egpamiyale ne si Simun ne eg-immuan ki Pidru wey ka suled din ne si Andris. Mangngengalap sikandan se daruwa. 19 Ne migkahiyan ni Hisus sikandan, “Ikul kew keddiey wey eggimuwen ku sikaniyu ne mangngengalap te me etew.” 20 Due-rue ne mig-engkeran dan ka me biyale dan wey mig-ikul e kandin.
21 Te migpabulus e si Hisus ka miggipanew, due nakita rin ne lein ne talaari ne si Santiyagu wey si Huwan ne me anak ni Sibidiyu. Diye sikandan te balangey ran duma te amey ran ne egpanupak te me biyale dan. Ne dutu, in-umew e sikandan ni Hisus, 22 ne due-rue ne in-engkeran dan e ka balangey ran wey ka amey ran wey mig-ikul e sikandan ki Hisus.
Migpanulu wey migpamawi si Hisus
(Luk. 6:17-19)
23 + Nataman, in-empet ni Hisus te egleug-leug ka intiru ne prubinsya te Galiliya, wey migpanulu sikandin diye te me simbaan te me Hudiyu. Inwaliyan din sikandan te Meupiya ne Panugtulen meyitenged te Peghari te Manama, wey imbawian din ka langun ne eggeramen wey dalu te me etew. 24 Nekeempet te intiru ne Sirya ka guhuren meyitenged kandin, purisu impanguyan te me etew diye te kandin ka langun ne egmanderalu te nalein-lein ne me dalu, ka seeye se egkabaybayaran te masakit, ka egpanerepan te busew, ka egbabuyen, wey ka migpatey e se me lawa. Ne imbawian sikandan ni Hisus. 25 Amana ne susuluhi ka me etew ne migsinundul ki Hisus ne diye egpuun te Galiliya, Dikapulis, Hirusalim, Hudiya, wey diye te deyipag te Hurdan.
+ 4:1 Hib 2:18; 4:15. + 4:4 Diy 8:3. + 4:6 Sal 91:11-12. + 4:7 Diy 6:16. + 4:10 Diy 6:13. + 4:12 Mat 14:3; Mar 6:17; Luk 3:19-20. + 4:13 Huw 2:12. + 4:15 Isa 9:1-2. + 4:16 Isa 9:1-2. + 4:17 Mat 3:2. + 4:23 Mat 9:35; Mar 1:39.