18
Ka pegkahuhus te Babilunya
1 Te pegkapenga dutu, duen e man-e panalihan ne nakita ku ne miglene puun te langit. Dakel ka katenged din, wey nalayahan ka intiru ne kalibutan te katelesan din. 2 + Ne migpanaman-taman sikandin migpanguleyi ne migkahi: “Nahuhus e! Nahuhus en iya ka Mabantug ne Babilunya! Ne nangugpaan e kuntee seini te busew wey mallindit ne panisingan, wey langun ne klasi te manuk-manuk ne in-isip ne malindit wey kene egkakeen. 3 + Neyitabu seini su nekeinum ka langun ne nasud te binu ne iyan ka agkey rin, wey nekeyilabet kandin ka langun ne me Hari wey naddatu ka me nigusyanti te kalibutan pinaahi te pegkaalamlamen din te karatuan.”
4 + Nataman, duen e man-e narineg ku ne laheng puun te langit ne migkahi,
“Sikaniyu se me keet-etawan ku, awe kew rue
eyew kene kew egpekeikul te me sale din,
wey eyew kene kew egsalerep duma kandin!
5 + Su nekeume e diye te langit ka nenekeg-untud-untud ne sale din,
wey ware nalingawi te Manama ka maddeet ne hinimuwan din.
6 + Eggimuwen diye te kandin ka innimu rin diye te duma,
wey egsulian iya sikandin te mareet ne hinimuwan din.
Eggipenuen te binu ka ubab din
wey iling ded kapeit te binu ne insendad din te duma.*
7 + Ke amana rin dayana ka pegkeetew rin wey subla ne halamlamen te karatuan,
iling naan ded degma due karakel ka legpad kandin wey ka peglungku din.
Su migpaambug sikandin ne migkahi:
‘Iling a te rayna ne migpinnuu te trunu!
Kena a ne balu,
wey kena ad iya eglungku!’
8 Sikan naa ka egkabaybayaran sikandin te me salerep ne egginguma.
Te sabeka ne aldew, eglagpu egginguma diye te kandin ka kamatayen, peglungku wey gutas wey egtutungen sikandin.
Su maresen ka Magbebaye ne Manama ne iyan eglegpad kandin.”
9 + Ne egmaninehew wey egmandalawit ka me Hari te kalibutan ke egkakita ran ka ebel te pegtutung kandin. Sikandan ka nenekeyilabet te malitan wey naalamlam te karatuan din. 10 Ne egkaalatan sikandan te eg-antusen din, sikan naa ka diye de sikandan egmanasindeg te madmariyu ne egkahi, “Mekeyid-u-hid-u naan de iya! Mekeyid-u-hid-u naan de iya ka egkahuhud ne siyudad ne Babilunya! Inlegparan sikandin te senge uras de!”
11 + Ne egmaninehew wey egmanlungku ka me nigusyanti te kalibutan tenged kandin, su warad e egbebeli te me belegye dan 12 + ne bulawan, pelata, mahal ne me batu, me pirlas, me hinabel ne mahal, ubi se batek, mewumel-humel, malalab-lalab, wey langun ne klasi te meemut ne me kayu, wey langun ne kapandayan ligkat te panayew te ilipanti, wey mahal ne me kayu wey me burunsi, putew wey mateles ne pahang. 13 Warad egbebeli te me sinamun wey me leggu, insinsu wey mira, mahal ne insinsu† wey binu, mentika wey harina wey trigu, me baka wey me karniru, me kudde wey me karwahi, wey minsan me etew ne me uripen. 14 Migkahiyan te me nigusyanti ka siyudad, “Naawe e ka langun ne igkeup-upii nu ne egkaangken, wey nallaag e ka langun ne karatuan wey mateles ne kasangkapan nu, ne kene nud en iya egkakita pad sika langun!” 15 + Ka me nigusyanti ne nenaddatu tenged te pegtitinda wey pegpammitew ran te egkaseleppian te seeye ne siyudad, egkaalatan te eg-antusen din. Sikan naa ka diye de sikandan egmanasindeg te madmariyu ka egmaninehew wey egmandalawit 16 ne egkahi, “Mekeyid-u-hid-u naan de iya! Mekeyid-u-hid-u naan de iya ka egkahuhud ne siyudad! Layun dengan sikandin migsaluub te meupiya ne me manggad ne ubi se batek wey malalab-lalab, wey in-empet din dayan-dayani te me bulawan wey me mateles ne batu wey me pirlas ka lawa rin! 17 + Piru nareetan ka dakel ne karatuan din te senge uras de!”
Ne egmanasindeg diye te mariyu ka langun ne me kepitan te me barku wey ka me trabahanti ran, wey ka langun ne nanguntud dutu, wey ka langun ne diye te dahat se keuyahan. 18 + Egmanguleyi sikandan te pegkakita ran te ebel te nasilaban ne siyudad ne eggenendue: “Warad iya egpekeiling te sika ne siyudad ne egkahuhud.” 19 + Egbukbukan dan te me alinepung ka me ulu ran te sasangan ne egmandalawit wey egmanguleyi ne egkahi, “Mekeyid-u-hid-u naan de iya! Mekeyid-u-hid-u naan de iya ka egkahuhud ne siyudad! Sikandin ka migpuunan ne nenaratu ka langun ne due me unturanan diye te dahat tenged te karatuan din. Piru nareetan sikandin te senge uras de!”
20 + “Gale-gale kew ka nangugpe te langit tenged te insahapan din. Gale-gale kew degma me apustulis, me prupita wey me keet-etawan te Manama su inlegparan e sikandin te Manama tenged te immangimu rin kaniyu!”
21 + Nataman, impurut te maresen ne panalihan ka bubuyahen ne batu ne egpekeiling te galingan ne batu wey indegpak din diye te dahat wey migkahi, “Iling kayi kasumpit ka pegkahuhus te Babilunya, wey kenad e sikandin egkakita pad. 22 ++ Kenad egkarineg pad due te sika ne siyudad ka laheng te me alpa wey te mangngulahing wey te mangateu ne egmamulendag wey egmanutrumpita. Ne warad e man-e egkakita ne me talaggimu te minsan nekey ne kapandayan, wey warad e egkarineg ne dahing te galingan. 23 Ne warad e sulu ne eglayag pad due te kandin, wey warad laheng te egpangasawa wey te egpangasaween ne egkarineg. Sika ka legpad kandin su iyan mabantug te kalibutan ka me nigusyanti rin wey inlimbungan din ka me nasud pinaahi te salamangka!”
24 + Ne inlegparan te Manama ka egkahuhud ne siyudad tenged su diye egkakita ka me langesa te me prupita wey te keet-etawan te Manama, wey ka langun ne impangimatayan kayi te kalibutan.
+ 18:2 Isa 21:9; Hir 51:8; Imp 14:8; Isa 13:21; Hir 50:39. + 18:3 Isa 23:17; Hir 51:7. + 18:4 Isa 48:20; Hir 50:8; 51:6,45. + 18:5 Hin 18:20-21; Hir 51:9. + 18:6 Sal 137:8; Hir 50:29. * 18:6 Te Grigu: eglupien ka kapeit te binu ne insendad din. + 18:7 Isa 47:7-9. + 18:9 Isi 26:16-17. + 18:11 Isi 27:31,36. + 18:12 Isi 27:12-13,22. † 18:13 Te Grigu: prankinsinsu. + 18:15 Isi 27:31,36. + 18:17 Isa 23:14; Isi 27:26-30. + 18:18 Isi 27:32. + 18:19 Isi 27:30-34. + 18:20 Diy 32:43; Hir 51:48. + 18:21 Hir 51:63-64; Isi 26:21. + 18:22 Isi 26:13; Isa 24:8. + 18:22 Hir 7:34; 25:10. + 18:24 Hir 51:49.